แอร์กราบต้องจบ! บิ๊กบอส AAV บินด่วนมาเคลียร์เอง
แอร์กราบต้องจบ! บิ๊กบอส AAV บินดว่นมาเคลียร์เอง 
8 ก.ย. 2559

ผู้สื่อข่าวรายงานว่า จากกรณีผู้โดยสารหญิงรายหนึ่งบังคับแอร์โฮสเตสให้กราบลูกสาวที่เป็นเด็กพิเศษ (ออทิสติก) โดยให้เหตุผลว่าแอร์โฮสเตสสาวไม่ให้เกียรติลูกสาวตัวเอง ซึ่งต่อมากระแสสังคมกลับมองต่าง ไม่เห็นด้วยที่ฝ่ายแม่จะละเมิดสิทธิและทำร้ายจิตใจแอร์โฮสเตสสาวด้วยวิธีการดังกล่าว ทั้งยังมีการโจมตีไปถึงสายการบินที่เลือกวิธีการแก้ปัญหาเช่นนี้แทนที่จะมีการตรวจสอบและดำเนินการแนวทางอื่น รวมทั้งมีการตั้งแฮชแท็ก #แอร์กราบ อีกด้วย
ล่าสุดเมื่อช่วงค่ำวันที่ 7 ก.ย.59 มีรายงานว่า นายโทนี่ เฟอร์นันเดซ ประธานเจ้าหน้าที่บริหารกลุ่มแอร์เอเชีย ได้เดินทางมาถึงประเทศไทยเพื่อจัดการกับสถานการณ์ที่เกิดขึ้นแล้ว และได้โพสต์ภาพขณะเดินทางมาถึงประเทศไทย พร้อมโพสต์ภาพถ่ายคู่กับป้ายโฆษณาสายการบินแอร์เอเชีย
ต่อมามีผู้ใช้เฟซบุ๊กชาวไทย เข้าไปเขียนคอมเมนต์ใต้ภาพดังกล่าวของนายโทนี่ พร้อมกับถามและให้ข้อมูลว่า นายโทนี่ทราบกรณี #แอร์กราบ ที่กำลังเป็นกระแสข่าวอยู่ในประเทศไทยในขณะนี้หรือไม่
โดยนายโทนี่ เขียนตอบว่า  “I am in Bangkok to deal with this situation. Fully aware. My staff always come first. In the heat of situation mistakes happen. As I constantly say my staff come first.  I am very very proud of all my staff. Nothing changes.”  หรือ ผมมากรุงเทพฯ เพื่อจัดการกับสถานการณ์นี้ และทราบเรื่องราวแล้ว พนักงานของผมมาเป็นอันดับแรกเสมอ ท่ามกลางความร้อนแรงของเหตุการณ์นั้นมีความผิดพลาดเกิดขึ้น ผมภูมิใจในตัวพนักงานทั้งหมดของผม ไม่มีอะไรเปลี่ยนแปลงไปจากนี้
ด้าน นายธรรศพลฐ์ แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย เปิดเผยว่า เป็นความเข้าใจผิดระหว่างพนักงานกับผู้โดยสาร ซึ่งเป็นปัญหาปกติที่เกิดขึ้นทั่วไปของสายการบิน อย่างไรก็ตาม กรณีนี้พนักงานได้เข้าไปทำหน้าที่อำนวยความสะดวกให้ผู้โดยสารตามปกติ โดยสอบถามผู้โดยสารรายหนึ่งว่า ต้องการความช่วยเหลืออะไรหรือไม่ เพราะเห็นว่าเป็นผู้โดยสารพิเศษ แต่ทำให้แม่ของผู้โดยสารไม่พอใจ บอกว่าช่วยให้เกียรติลูกของตนด้วย ก่อนจะร้องเรียนมายังสายการบิน จึงได้เชิญทั้งผู้โดยสารและพนักงานมาปรับความเข้าใจ โดยพนักงานได้กราบขอโทษผู้โดยสาร 1 ครั้ง ยืนยันว่าผู้โดยสารไม่มีการถ่ายรูปตอนพนักงานก้มกราบแต่อย่างใด ทุกอย่างจบลงด้วยดี ขออย่าต่อยอดไปอีก
 